《自福宁旋省度白鹤岭 其二》
清代·李联琇

昨出泰山道，不惊泰山高。山麓犹挽车，邪许随鸣钟。

仰瞻但雄伟，峭峻非所褒。兹岭即州镇，敢向乔岳骄。

胡为更耸峙，孟隘加韩豪。绝壁坏通马，人行若升猱。

傥使移东封，知让谁摩霄。共惜堕荒僻，难役群灵朝。

岂悟无佛处，称尊名易标。彼都土基厚，此邦地势凹。

彼所谓平地，高于此山腰。村郭隶半天，突出唯山椒。

讵同宁德县，坐堑观岧峣。我论祇凭臆，客来为解嘲。

在山竞言山，当局鉴多淆。谁为汗漫游，海上评沃焦。

作者简介：（1820—1878）清江西临川人。字季莹，一字小湖。道光二十五年进士。授编修。咸丰间官至大理寺卿。以病告归。同治间主讲钟山、惜阴两书院。绩学敦行，来学者日盛。有《好云楼集》等。